**3ο ΜΑΘΗΤΙΚΟ ΠΡΩΤΑΘΛΗΜΑ ΣΚΑΚΙΟΥ**

**ΝΗΠΙΑΓΩΓΕΙΩΝ, ΔΗΜΟΤΙΚΩΝ ΣΧΟΛΕΙΩΝ & ΓΥΜΝΑΣΙΩΝ ΔΗΜΟΥ ΚΗΦΙΣΙΑΣ  
ΚΥΡΙΑΚΗ, 13 ΜΑΪΟΥ 2018**  
  
Στα πλαίσια ανάπτυξης και διάδοσης του σκακιού στην Κηφισιά οι Σύλλογοι Γονέων και Κηδεμόνων του 2ου και 3ου Δημοτικών Σχολείων Νέας Ερυθραίας προκηρύσσουν το 3ο Μαθητικό Πρωτάθλημα Σκακιού Νηπιαγωγείων, Δημοτικών Σχολείων και Γυμνασίων Δήμου Κηφισιάς, εις μνήμην «ΓΕΩΡΓΙΟΥ ΜΠΑΖΟΥΛΗ», υπό την αιγίδα του Δήμου Κηφισιάς και του ΝΠΔΔ Πολιτισμού και Αθλητισμού «Δημήτριος Βικέλας».  
**Χώρος και ημερομηνία αγώνων:** Οι αγώνες θα διεξαχθούν στις εγκαταστάσεις των 2ου και 3ου Δημοτικών Σχολείων Νέας Ερυθραίας, επί των οδών Ψαρών, αρ. 1 και Σπετσών στη Νέα Ερυθραία Αττικής, την Κυριακή, 13 Μαΐου 2018 (είσοδος από τον πεζόδρομο της οδού Ψαρών).  
**Δικαίωμα συμμετοχής:** Φέτος έχουμε τη χαρά να προσκαλέσουμε και παιδιά από όμορους Δήμους. Έτσι δικαίωμα συμμετοχής στους αγώνες έχουν εκτός των μαθητών των Νηπιαγωγείων, Δημοτικών και Γυμνασίων, που φοιτούν σε σχολείο του Καλλικρατικού Δήμου Κηφισιάς(Κηφισιά, Ν.Ερυθραία, Εκάλη) είτε διαμένουν στον ίδιο Δήμο και μαθητές που είτε φοιτούν είτε διαμένουν στους παρακάτω Δήμους :

**Διονύσου, Αμαρουσίου , Λυκόβρυσης- Πεύκης και**

Δημοτικών Κοινοτήτων:

**Κρυονερίου, Άνοιξης, Δροσιάς, Σταμάτας, Ροδόπολης και Αγ. Στεφάνου.**

**Όροι** **συμμετοχής.**

1. Για τρίτη συνεχόμενη χρονιά παραμένουμε πιστοί στην ιδέα της ανάδειξης του ερασιτεχνικού αθλητισμού και μακριά από κάθε αντίληψη εμπορεματοποίησης των αγώνων σκακιού. Έτσι, εξασφαλίζουμε την **ΔΩΡΕΑΝ** συμμετοχή όλων των μαθητών στους αγώνες.
2. **Μέγιστος αριθμός μαθητών: 300**
3. **Θα τηρηθεί σειρά προτεραιότητας με βάση την αίτηση συμμετοχής στην ηλεκτρονική σελίδα των συλλόγων μας. Η ηλεκτρονική φόρμα θα κλείσει όταν συμπληρωθεί ο μέγιστος αριθμός των συμμετοχών ή μέχρι 10/5/18 και ώρα 24:00.**
4. **Δηλώσεις συμμετοχής:** Οι συμμετέχοντες οφείλουν να δηλώσουν τη συμμετοχή τους στην οικεία φόρμα δήλωσης για τη διοργάνωση, η οποία φιλοξενείται στον ηλεκτρονικό τόπο [www.syllogoi23neaerythrea.gr](http://www.syllogoi23neaerythrea.gr/) .
5. **Ώρα προσέλευσης και επιβεβαίωση συμμετοχής:** Οι συμμετέχοντες θα πρέπει να επιβεβαιώσουν τη συμμετοχή τους δια της φυσικής τους παρουσίας το πρωί των αγώνων και ώρα 09:00 έως 09:30.
6. Όσοι προσέλθουν μετά την προκαθορισμένη ώρα, θα αγωνιστούν από τον δεύτερο γύρο. Η τελετή έναρξης θα λάβει χώρα στις 09:45 και ο πρώτος γύρος θα ξεκινήσει στις 10:00.  
   **Σύστημα αγώνων:** Οι μαθητές και μαθήτριες θα αγωνιστούν σε έναν όμιλο για κάθε τάξη, με ελβετικό σύστημα πέντε (5) ή έξι (6) γύρων, ανάλογα με τον αριθμό των συμμετοχών ανά τάξη και σύμφωνα με την απόφαση του Διευθυντή Αγώνων που θα ανακοινωθεί πριν από την έναρξη του πρώτου γύρου. Σε περίπτωση συμμετοχής 5 έως 7 μαθητών σε μία κατηγορία οι αγώνες θα διεξαχθούν με απλό σύστημα πουλ. Σε περίπτωση ~~4~~ή λιγότερων συμμετοχών η κατηγορία θα συνενώνεται με την αμέσως επόμενη ηλικιακά κατηγορία.  
   Οι αγώνες θα διεξαχθούν στις ακόλουθες οκτώ (8) κατηγορίες:

Μαθητές- Μαθήτριες Νηπιαγωγείων  
Μαθητές – Μαθήτριες Α' Τάξης Δημοτικού  
Μαθητές – Μαθήτριες Β' Τάξης Δημοτικού  
Μαθητές – Μαθήτριες Γ' Τάξης Δημοτικού  
Μαθητές – Μαθήτριες Δ' Τάξης Δημοτικού  
Μαθητές – Μαθήτριες Ε' Τάξης Δημοτικού  
Μαθητές – Μαθήτριες ΣΤ' Τάξης Δημοτικού

Μαθητές-Μαθήτριες Γυμνασίου

Στην περίπτωση μεγάλης προσέλευσης μαθητών από τα Γυμνάσια θα δημιουργηθούν κατηγορίες ανά τάξη, σύμφωνα με απόφαση του Διευθυντή Αγώνων.  
**Αρχική κατάταξη:** Η αρχική κατάταξη σε όλες τις κατηγορίες του Νηπιαγωγείου και του Δημοτικού θα γίνει κατά αλφαβητική σειρά, ενώ στα Γυμνάσια βάσει εθνικής αξιολόγησης (ΕΛΟ) Α΄ εξαμήνου 2017, άλλως κατά αλφαβητική σειρά.  
**Κριτήρια ισοβαθμίας:** Για την άρση των ισοβαθμιών και ανάλογα με το σύστημα αγώνων θα εφαρμοστούν τα ακόλουθα κριτήρια  
A. Για ελβετικό σύστημα: i) το αποτέλεσμα του τουρνουά των ισόβαθμων, αν έχουν παίξει όλοι μεταξύ τους, ii) το σύστημα Sonneborn-Berger (βαθμοί αντιπάλων ανάλογα με το αποτέλεσμα), iii) το κριτήριο Buchholz cut 1, iv) ο μεγαλύτερος αριθμός νικών  
Β Για Κυκλικό συστήμα (round robin): i) Το σύστημα Sonneborn-Berger (βαθμοί αντιπάλων ανάλογα με το αποτέλεσμα), ii) Ο αριθμός νικών (προηγείται ο παίκτης/ η παίκτρια με τις περισσότερες νίκες), iii) Το αποτέλεσμα του τουρνουά μεταξύ των ισόβαθμων.  
Για τον υπολογισμό των κριτηρίων Buchholz και Berger θα εφαρμοστεί ο “virtual opponent”.  
**Χρόνος σκέψης – κανονισμοί αγώνων:** Ο χρόνος σκέψης ορίζεται σε 15' για κάθε παίκτη για ολόκληρη την παρτίδα. Στους αγώνες θα χρησιμοποιηθούν ηλεκτρονικά χρονόμετρα και θα εφαρμοστούν οι κανόνες του Γρήγορου Σκακιού (ΡΑΠΙΝΤ), όπως αυτοί ορίζονται από την Εθνική (Ε.Σ.Ο.) και τη Διεθνή (FIDE) Σκακιστική Ομοσπονδία.  
Επισημαίνεται ότι οι μαθητές και οι μαθήτριες θα αγωνιστούν απομονωμένοι από τους συνοδούς-γονείς τους σε αίθουσες του σχολείου και σε ιδιαίτερο χώρο για κάθε κατηγορία, υπό την επίβλεψη των αρμόδιων διαιτητών. Στους χώρους αυτούς θα απαγορεύεται η είσοδος κάθε αναρμοδίου.  
Για κάθε ζήτημα το οποίο δεν καλύπτεται από την παρούσα προκήρυξη ή από τους κανονισμούς της Ε.Σ.Ο. και της FIDE, καθώς και για κάθε έκτακτο περιστατικό, αρμόδιοι να αποφασίσουν είναι ο Διευθυντής των Αγώνων για οργανωτικά θέματα και η Επικεφαλής Διαιτητής για τεχνικά θέματα.  
**Διεύθυνση αγώνων – Διαιτησία – Ενστάσεις:** Διευθυντής αγώνων ορίζεται ο κ. Γεώργιος Πατριαρχέας, υπεύθυνη κληρώσεων και επικεφαλής διαιτητής η κα. Βιργινία Ψωμά, ενώ διαπιστευμένοι διαιτητές θα αναλάβουν τη διαιτησία στις επιμέρους αίθουσες.  
Αίτημα ένστασης σε απόφαση διαιτητή μπορεί να υποβληθεί πριν από την ολοκλήρωση της τελευταίας παρτίδας του τρέχοντος γύρου και θα εκδικάζεται από τριμελή επιτροπή η οποία θα οριστεί από την Οργανωτική Επιτροπή και θα γνωστοποιηθεί πριν από την έναρξη των αγώνων.  
**Έπαθλα-βραβεύσεις:** Θα απονεμηθούν κύπελλα στο πρώτο αγόρι και πρώτο κορίτσι κάθε κατηγορίας και μετάλλια στον δεύτερο και τρίτο νικητή και στη δεύτερη και τρίτη νικήτρια της κατηγορίας. Η πολυνίκης αθλήτρια βραβεύεται τόσο στη γενική κατάταξη όσο και στην ειδική κατηγορία των κοριτσιών. Όλοι οι συμμετέχοντες θα λάβουν αναμνηστικά διπλώματα.  
**Διάφορα:** Στον χώρο των αγώνων θα υπάρχει γιατρός. Ειδικότερες πληροφορίες για τις αρχικές συμμετοχές, τα αποτελέσματα, τις κληρώσεις, κλπ. των αγώνων μπορούν να ανευρεθούν τόσο στην ιστοσελίδα των διοργανωτών όσο και στο [http://chess-results.com](http://chess-results.com/).